  Анжелика Тихонова корреспондент Вавож ёросысь «Колос» гурт возёсэн кивалтӥсьлы Владимир Красильниковлы «Удмурт Элькунлэн дано кунмуртэз» дано ним сётӥзы. Со сярысь 25-тӥ тулыспалэ Вавожын Спортъя элькун тол гурт шудонъёсты усьтон ужрадын улосвыллэн тӧроез Александр Бречалов вераз, ивортэ Удмуртиысь тӧролэн но кивалтэтлэн пресс-службазы. Владимир Красильников «Колос» гурт возёсэн 1979-тӥ арысен кивалтэ ини. Сомында аръёс ӵоже со бадӟым, экономика ласянь кужмо, тупен-тупен азинскись предприятие кылдытӥз. «Колос» Удмуртиын уже выль амалъёсты кутонъя огез тужгес азинлыкоез возёс луэ.  2020-тӥ арын возёс вылӥ технологиосъя ужась фермазэ усьтӥз. 1 сюрс 712 пудолы чаклам выль огъетын «Карусель» скал кыскон зал сылэ. Со элькунамы выль технологиосъя ужась тужгес бадӟымез ферма луэ. Озьы ик возёсын Удмуртиын нырысетӥзэ пудо сиён дасян центр пуктӥзы. Ӵектосэз быдэстон понна возёс 500 миллион манетлэсь трос коньдон уже кутӥз Мер удысэз возён понна предприятие арлы быдэ 2 миллион манетлэсь трос коньдон висъя. Солы луыса возёслэн интывылаз пуксем кык шор ёзо школаослы, лыдӟетъюртъёслы, лулчеберет юртъёслы юрттэт сётӥське. Берло дыре возёслы луыса Водӟи черкогуртын лулчеберетъя но тазалыкез кыдатонъя центр, Выль Бия гуртын спортъя но тазалыкез кыдатонъя «Тазалык» огъет, Монья гуртын лулчеберетъя но тазалыкез кыдатонъя огъет пуктӥзы Возёс спортэз азинтонлы но бадӟым саклык висъя. Солэн интывылаз куасэн бызьылон понна ньыль югдытӥськись трассаос ужало: Выль Бияын, Водӟиын, Моньяын но Нюрдор-Котьяын. Со сяна, Выль Бияын стадионзы вань. Возёслэн коньдэтысьтыз спортъя ужрадъёс ортчытон, спартакиадаосы пыриськисьёсты пусъён понна арлы быдэ 200 сюрс манетлэсь трос коньдон сёто. Озьы ик арлы быдэ «Колос» гурт возёслэн кузьымъёсыз понна куасэн бызьылонъя ӵошатсконъёс ортчо. Нош 2020-2021 аръёсы Владимир Красильниковлэн кичӧлтэмезъя Спортъя 27-тӥ элькун тол гурт шудонъёслы «Жемчужина Удмуртии» куас база пуктӥзы. Сое 6-тӥ тулыспалэ усьтӥзы.  Тодэ вайытом, 2020-тӥ ар пумын «Удмурт Элькунлэн дано кунмуртэз» дано нимез Кузьма Куликовлы сётӥзы вал.  Тегъёс: Мерлык Вавож Удмуртия гуртвозёс данъетъёс данокунмурт АлександрБречалов  